Sündis 1871. aastal Eestimaa kubermangus titulaarnõuniku pojana. Üldhariduse omandas Tartu gümnaasiumis, sõjalise Vilno junkrukoolis, mille lõpetas 1893. aastal alamlipnikuna. Järgnes 20 aastat teenistust 89. Beloje More polgus Tallinnas. 1912. aastal lõpetas Oranienbaumis asuva ohvitseride kütikooli. 1915. aasta veebruaris ülendati ta sõjaliste teenete eest alampolkovnikuks ning sama aasta novembris polkovnikuks. 1915. aasta juuni lõpust kuni 1916. aasta augustini oli Georg 23. diviisi õppekomando ülem. 1916. aasta juulis komandeeriti Georg Tallinna ja määrati seal formeeritava 470. Dankovski polgu komandöriks. 1917. aasta kevadel tagandas polgu komitee ta polgu komandöri kohalt ning 19. mail 1917 arvati Dvinski sõjaväeringkonna reservi. Vene kodusõjast võttis osa kindral Judenitši Loodearmee koosseisus algul polgu-, hiljem brigaadiülemana. 1919. aastal ülendati kindralmajoriks. Pärast Vabadussõja lõppu asus elama Tallinnasse. 1940. aastal arreteeriti ning mõisteti kontrrevolutsioonilise tegevuse eest kümneks aastaks vangi.  (VRSAA F 409, N 1, S 175133, tl 151-574; ERA F 534, N 1, S 23, L 153; ERAF F 129, S 5343; ERA F 129, S 5343; RI 1916, nr 221; Rutõtš 2002, lk 183-186; Vojennõi orden…2004, lk 462)